รัฐมนตรีว่าการกระทรวงแรงงาน ประธานฝ่ายไทย ร่วมงานฉลอง 45 ปี สถาปนาความสัมพันธ์ทางการทูตไทย - ยูเออี
นายสุชาติ ชมกลิ่น รัฐมนตรีว่าการกระทรวงแรงงาน  เป็นประธานฝ่ายไทย กล่าวในงานฉลองครบรอบ 45 ปี การสถาปนาความสัมพันธ์ทางการทูตระหว่างไทยกับสหรัฐอาหรับเอมิเรตส์หรือยูเออี ซึ่งเป็นส่วนหนึ่งในกิจกรรมของอาคารแสดงประเทศไทยในงานเอ็กซ์โปดูไบ ณ Thai Pavilion ว่า ประเทศไทยและยูเออีสถาปนาความสัมพันธ์ทางการทูตกันมาตั้งแต่ปี 2518 แม้ไทยและยูเออีจะแตกต่างกันไม่ว่าจะเป็นภูมิหลังทางประวัติศาสตร์ วัฒนธรรม หรือขนาดประเทศและประชากร แต่ก็ไม่ได้เป็นอุปสรรคที่สองประเทศจะสร้างความสัมพันธ์ที่แน่นแฟ้นระหว่างกันได้ ซึ่งยูเออีถือเป็นบ้าน สถานศึกษา ที่สร้างอาชีพและโอกาสสำหรับคนไทยกว่า 6,000 คนที่อาศัยอยู่ในยูเออีอย่างร่มเย็นและเป็นสุข ในขณะเดียวกัน ไทยก็เป็นที่ที่คนยูเออีนิยมเดินทางไปท่องเที่ยวและรักษาพยาบาล โดยก่อนการแพร่ระบาดของโควิด-19 มีคนยูเออีเดินทางไปไทยปีละกว่า 130,000 คน และหลังรัฐบาลไทยเปิดรับนักท่องเที่ยว ตั้งแต่ 1 พฤศจิกายนเป็นต้นมา เป็นที่น่าดีใจ นักท่องเที่ยวจากยูเออีติดลำดับ 1 ใน 5 ของนักท่องเที่ยวต่างชาติที่เดินทางมาไทยมากที่สุด ในนามของประเทศไทย ขอขอบคุณที่เชื่อมั่นในศักยภาพของรัฐบาลไทยในการรับมือกับปัญหาการแพร่ระบาดของโควิดและหวังว่าประเทศไทยจะได้ต้อนรับนักท่องเที่ยวจากยูเออีเพิ่มมากขึ้นในอนาคตด้วย รัฐมนตรีว่าการกระทรวงแรงงาน กล่าวชื่นชมผู้นำประเทศยูเออี และคณะผู้จัดงานที่มีวิสัยทัศน์นำความเจริญก้าวหน้าทางเทคโนโลยีจากประเทศต่างๆ มาแสดงให้ผู้เข้าร่วมงานได้ชมและนำไปปรับใช้ต่อยอดในการพัฒนาประเทศของตนเอง รัฐบาลและประชาชนชาวไทยขอนำส่งความรักและความปรารถนาดีมายังรัฐบาลและประชาชนยูเออีอีก ในโอกาสมงคลฉลองวันสถาปนาประเทศครบ 50 ปี และพร้อมร่วมมือใส่ใจพัฒนาความสัมพันธ์ระหว่างทั้ง 2 ประเทศให้มีความแนบแน่นตลอดไปสำหรับงาน World Expo 2020 เป็นการโฆษณาประเทศและประกาศจุดยืนการพัฒนาว่าต่อจากนี้ไปนานาประเทศจะเดินไปในทางไหนและเป็นอะไรของประชาคมโลก ซึ่งมีประเทศสมาชิกเข้าร่วมงานทั้งหมด 192 ประเทศประเทศไทยได้จัดอาคารแสดงประเทศไทย (Thailand Pavilion) ได้พัฒนาขึ้นภายใต้แนวคิด “การขับเคลื่อนสู่อนาคต” นำเสนอนโยบายการขับเคลื่อนประเทศที่ร้อยเรียนเรื่องราวผ่านนิทรรศการทั้งการจัดแสดงเรือพระที่นั่งสุพรรณหงส์จำลองและราชรถจำลอง ให้ความรู้เกี่ยวกับการเดินทางของคนไทยในอดีต นำเสนอภาพยนตร์แอนิเมชัน สะท้อนให้เห็นถึงความเจริญรุ่งเรืองของประเทศไทยจากอดีตถึงปัจจุบัน นำเสนอภาพยนตร์แอนิเมชัน 360 องศา เพื่อแสดงภาพในอนาคตของประเทศไทยที่ประยุกต์ใช้เทคโนโลยีและนวัตกรรมดิจิทัลเพื่อผลักดันประเทศไทยให้เป็นศูนย์กลางเทคโนโลยีดิจิทัลในภูมิภาค นำเสนอภาพยนตร์สั้น บอกเล่าเรื่องราวเสน่ห์ของประเทศไทยในหลากหลายมิติ ที่สร้างความประทับใจให้ชาวต่างชาติเดินทางมาเยี่ยมเยือน ทำธุรกิจ หรือใช้ชีวิตในประเทศไทย บรรยากาศภายในงานยังมีความคึกคักและมีสีสัน โดยงานเอ็กซ์โปดูไบถือเป็นงานมหกรรมระดับโลกงานแรกที่จัดขึ้นหลังสถานการณ์การแพร่ระบาดของโควิด ซึ่งมีผู้เดินทางมาเข้าร่วมเยี่ยมชมจากทั่วทุกมุมโลกแล้วกว่า 5.6 ล้านคน